1. 	Stručná charakteristika 

Obchod so zbraňami, vojenským materiálom a technológiami na ich výrobu, jeho teritoriálne, komoditné a zahraničnopolitické aspekty zaznamenali v priebehu 90-tych rokov významný posun. Koniec bipolarity sveta, diverzifikácia regionálnych a subregionálnych bezpečnostných rizík, ako aj globálnych rezonancií s tým súvisiacich, zvýraznili potrebu principiálneho riešenia efektívnej kontroly transferov zbraní vo všeobecnosti. 
Z pohľadu priemyselne rozvinutých krajín, vrátane členských krajín EÚ, nevyhnutnosť progresívneho zabezpečenia vhodného systému kontroly obchodovania s tovarom a materiálom vojensko-strategického významu vyplynula najmä z poznania a ponaučenia sa zo vzniku a vývoja vojnových konfliktov a kritických bezpečnostných situácii vo svete (Afrika, Blízky východ, juhovýchodná Ázia, a pod.) a analýzy podielu dodávok zbraní a vojenského materiálu z rozvinutých krajín do oblastí konfliktov.

Konvenčné zbrane a vojenský materiál boli preto v priebehu 90-tych rokov identifikované členskými štátmi ako vhodná oblasť pre spoluprácu v rámci kapitoly Spoločnej zahraničnej a bezpečnostnej politiky (SZBP) krajín EÚ. Dňa 8. 6. 1998 na zasadnutí Rady EÚ prijali ministri zahraničných vecí EÚ jednohlasne text Kódexu správania sa štátov pri vývoze zbraní (EU Code of Conduct on Arms Exports - COC). Kódex bol pripravený na báze už existujúcich národných a medzinárodných opatrení v danej oblasti. Je založený na spoločných kritériách pre kontrolu exportu zbraní, ktoré schválila Európska rada v Luxemburgu v roku 1991 a v Lisabone 1992. Na akcelerácii jeho finalizácie sa výraznou mierou podieľali tiež mimovládne organizácie v jednotlivých členských krajinách EÚ.

Kódex predstavuje významný pokrok na ceste budovania spoločných pravidiel EÚ pri obchodovaní s vojenským materiálom. Jeho ambíciou je vytvoriť vysoký spoločný štandard EÚ pre manažment a obmedzenia pri exportoch zbraní z územia EÚ. 
Kódex je politicky záväzná dohoda, podľa ktorej členské štáty EÚ súhlasia dodržiavať stanovené kritéria pri vydávaní exportných licencií. Nie je európskou právnou normou, je však súčasťou acquis SZBP, čiže súboru normatívnych a politických aktov EÚ v oblasti SZBP. Schválenie Kódexu členskými krajinami únie znamená, že krajiny EÚ prevzali na seba medzinárodný záväzok implementovať uvedený dokument. Praktická forma implementácie záleží na rozhodnutí národných orgánov členských krajín únie. 

Kódex funguje na báze vzájomných konzultácií a výmeny informácií. Ak členský štát odmietne vydanie licencie na základe jedného alebo viacerých kritérií, notifikuje túto skutočnosť cestou diplomatických spojení cirkulárne ostatným členom s pripojeným zdôvodnením odmietnutia. Ak by iný členský štát chcel uskutočniť vývoz podobný už zamietnutému, je povinný konzultovať tento zámer s krajinou, ktorá pôvodne vydala zamietnutie.

Kódex tiež obsahuje ustanovenie vyžadujúce predkladať každoročne prehľad operačnej funkčnosti a vyzýva každú členskú krajinu predložiť výročnú správu o vývoze zbraní a úrovni jej národnej implementácie kódexu. Národné výročné správy sú cirkulované len medzi členmi EÚ a to na báze dôvernosti, najmä vo vzťahu k zamietnutým vývozným licenciám. Členské krajiny sú tiež vyzývané povzbudzovať ostatné krajiny - exportérov zbraní dodržiavať kritéria Kódexu.

Kandidátske krajiny EÚ, vrátane SR, sa formou politickej deklarácie pripojili k dodržiavaniu princípov a kritérií Kódexu dňa 3. augusta 1998.

Kódex je rozdelený do troch častí: preambula, 8 kritérií pre posudzovanie vhodnosti exportu a 12 operatívnych ustanovení (plné znenie v prílohe). 

Kritérium 1 - Medzinárodné záväzky
Vývoz sa neuskutoční, ak by jeho realizácia bola v rozpore s medzinárodnými dohodami a záväzkami členov EÚ vrátane embárg BR OSN.

Kritérium 2 - Ľudské práva
Členské štáty nebudú exportovať zbrane pokiaľ existuje zjavné riziko, že navrhovaný vývoz zbraní by posilnil vnútroštátnu represiu. 

Kritérium 3 - Citlivé regióny
Zbrane by nemali byť exportované do oblastí, kde by mohli vyvolať alebo predĺžiť už existujúci konflikt.

Kritérium 4 - Mier a stabilita 
Export zbraní bude zamietnutý v prípade, že existuje nebezpečenstvo ich agresívneho použitia zo strany importujúceho štátu.

Kritérium 5 - Národná bezpečnosť
Členské štáty sú povinné zvážiť riziko, ktoré môže daný obchod predstavovať pre národnú bezpečnosť ostatných členov EÚ, spriatelených národov a spojencov.

Kritérium 6 - Správanie sa v medzinárodnom spoločenstve
Pri vydávaní licencií musí byť zohľadnený postoj prijímajúcej krajiny k terorizmu, medzinárodnému právu a nešíreniu  (proliferácii) zbraní.

Kritérium 7 - Zmena trasy, konečného používateľa a reexport
Členské štáty budú pri udeľovaní exportných licencií zohľadňovať potenciálne riziko diverzifikácie a reexportu prijímajúcim štátom.

Kritérium 8 - Ekonomické kapacity (možnosti)
Vyvážajúca krajina bude rešpektovať legitímne obranné a bezpečnostné potreby importujúceho štátu s najnižším objemom ľudských a ekonomických zdrojov.

Spolupráca krajín EÚ pri implementácii Kódexu prebieha v Bruseli hlavne v rámci pracovnej skupiny COARM. Realizuje sa formou notifikácie zamietnutia exportu (v EÚ existuje register všetkých odmietnutých žiadostí), konzultáciami (aktívnymi) v prípadoch existencie “zásadne rovnakej transakcie”, poskytnutím informácie v prípade žiadosti o konzultácie (pasívne) zo strany členských krajín, vypracovaním výročných správ o aplikácii Kódexu na národných úrovniach a jej distribúciou v rámci EÚ.

Kódex spolu so zoznamom kontrolovaného vojenského materiálu vytvárajú fundamentálny element pre konvergenciu politík kontroly exportu členských krajín EÚ v oblasti vývozu konvenčných zbraní. Tento jednotný prístup potvrdzuje záujem členských krajín EÚ zachovať a podporiť regionálnu stabilitu a presadiť rešpektovanie ľudských práv formou aplikácie primeraných štandardov pri posudzovaní žiadostí o vývoz. Kódex tiež poskytuje možnosť, formou vzájomnej výmeny informácií, zvýšiť a posilniť dôveru medzi členskými štátmi a zlepšiť úroveň transparentnosti vo vzťahu k občianskej spoločnosti. Výročná správa podľa operatívneho ustanovenia č. 8, ktorú pripravuje predsednícka krajina, je spolu so štatistickými prílohami predkladaná Európskemu parlamentu. Správa i štatistiky sú verejným dokumentom, sú teda prístupné odbornej i ostatnej verejnosti. Správu EÚ za rok 2001 pripravilo belgické predsedníctvo. Využívajúc aplikáciu kódexu, posilnili členské štáty výmenu relevantných informácií s cieľom dosiahnuť väčšie vzájomné porozumenie a postupné zosúladenie exportnej politiky medzi rôznymi členskými štátmi EÚ. Predpokladá sa, že tento spôsob hodnotiaceho procesu povedie v budúcnosti k posilneniu aplikácie kódexu. 

Na základe analýzy politiky kontroly exportu uplatňovanej v rámci EÚ, skúseností z implementácie Kódexu a záverov 3. konsolidovanej správy o implementovaní Kódexu sa členské štáty EÚ dohodli pokračovať v úsilí skvalitniť a harmonizovať opatrenia zabezpečujúce mechanizmus uplatňovania Kódexu najmä v nasledovných oblastiach:

•	kontrola sprostredkovateľských aktivít pri obchode so zbraňami,
•	korupcia sprevádzajúca obchod so zbraňami,
•	vývoz určitých zariadení pre humanitárne účely (postkonfliktné oblasti),
•	transfer nehmotných technológií,
•	potvrdenia o mieste konečného použitia.

Hoci výsledky dosiahnuté počas tretieho roka implementácie Kódexu sú považované za významné, ako sa uvádza v konsolidovanej výročnej správe, zostáva stále ešte priestor na zlepšenia. Členské krajiny EÚ chcú tiež zintenzívniť a posilniť dodržiavanie princípov Kódexu medzi nečlenskými krajinami, najmä v rámci AK.
Medzi priority EÚ v najbližšom období, minimálne v roku 2002, patria:

•	pokračovať v úsilí o zvýšenie harmonizácie medzi jednotlivými národnými výročnými správami a následne dosiahnuť jasnejšie a transparentnejšie sumárne tabuľky,
•	dosiahnuť súhlas ku konečnému prijatiu systému pre kontrolu vývozu nevojenského bezpečnostného a policajného vybavenia,
•	pokračovať v rozpracovaní oblasti sprostredkovateľských činností (brokering) na základe už prijatých smerníc,
•	pokračovať v procese štandardizácie vyžadovaných údajov a informácií, ktoré má obsahovať potvrdenie konečného používateľa,
•	študovať problém výroby zbraní na základe licencie EÚ v nečlenských krajinách,
•	začať s prípravou opatrení efektívnej kontroly vládnymi autoritami členských krajín pri elektronickom transfere softvéru a technológií asociovaných k položkám na kontrolnom zozname,
•	pokračovať v úsilí presadzovať uplatňovanie princípov a kritérií Kódexu medzi nečlenskými krajinami EÚ a v rámci medzinárodných organizácií na základe deklarácií, napríklad formátu deklarácie podobnej tej medzi EÚ a USA,
•	aktívne usilovať o výraznejšie zapojenie sa kandidátskych krajín do implementácie Kódexu. 

2. Súčasný stav implementácie Kódexu vo vybraných členských krajinách EÚ

Belgicko
Obchodovanie so zbraňami a citlivými materiálmi je v Belgicku upravené federálnym zákonom (1991) a Kráľovským výnosom (1993). Uvedený belgický zákon obsahuje rovnaké kritériá, ktoré sa nachádzajú v Kódexe. V belgickom zákone sa nenachádza iba kritérium “číslo 8”, ktoré je v Kódexe. Výročnú správu o obchodovaní so zbraňami, muníciou a citlivými materiálmi pripravuje MZV. Minister ZV ju osobne predkladá parlamentu. Nachádza sa na internete. Licenčná komisia je súčasťou MZV a je zložená výlučne z pracovníkov MZV. MZV udeľovanie licencií nekonzultuje s inými rezortmi, v prípade potreby konzultuje so špeciálnymi službami. 

Dánsko
Princípy Kódexu boli už pred jeho prijatím fakticky zakomponované do legislatívy. Gestorom pre oblasť exportu a importu zbraní je ministerstvo spravodlivosti, ktoré vydáva licencie na dovoz a vývoz zbraní (konzultácie s MZV z pohľadu požiadaviek EÚ, prípadne s relevantnými orgánmi štátnej správy, ako aj zahraničnými partnermi) pre oblasť exportu tovarov dvojakého použitia ministerstvo hospodárstva. Výročnú správu o exporte zbraní a tovarov dvojakého použitia vydáva MZV na základe podkladov MS a MH. Správa je verejne prístupný dokument, ktorú MZV distribuuje všetkým členom parlamentu, ako aj mimovládnym organizáciám a zastupiteľským úradom tretích krajín.

Grécko
Kódex nie je zapracovaný do vnútroštátnej legislatívy a jeho princípy a kritériá nie sú zohľadnené ani v iných legislatívnych dokumentoch. Ustanovenia sa uplatňujú priamo v spolupráci medzi ministerstvami ZV, hospodárstva a financií a národnej obrany. Licencie na vývoz zbraní vydáva ministerstvo hospodárstva a financií. Pred vydaním licencie si vždy vyžiada stanovisko MO  a MZV s cieľom rešpektovať medzinárodné dohody, rezolúcie. MZV v spolupráci s príslušnými útvarmi ministerstva hospodárstva a financií a ministerstvom národnej obrany vypracuje 1-krát za polrok správu o všetkých požiadavkách na udelenie licencie na vývoz zbraní, ktorých vydanie bolo odmietnuté s uvedením dôvodov. Správy neschvaľuje ani vláda ani parlament.

Fínsko
Gestorom implementácie zákona o exporte zbraní a vojenského materiálu je MO, ktoré vydáva licencie. Gestorom zákona o exporte športových a loveckých zbraní je MV. Kódex je súčasťou vykonávacieho predpisu k prvému zákonu (nariadenie vlády), ktoré vysvetľuje línie implementácie zákona. Úplný zoznam licencií, ktoré udelilo MO (pracovná skupina pre vývozy zložená zo zástupcov MZV, Ministerstva obchodu a priemyslu, Colnej správy, Úradu predsedu vlády, spravodajskej služby), je verejným dokumentom a je k dispozícii na internetovej stránke. Údaje o udelených licenciách pre obchod so športovými a loveckými zbraňami nie sú verejne prístupné. Neverejné informácie sú o zamietnutých žiadostiach. Súhrnný výročný materiál o obchode so zbraňami a vojenským materiálom predkladá do parlamentu MO. MO je so štátnou politikou uzrozumené a preto v prípade obchodu, ktorý je zjavne bezproblémový a nemá veľký objem, vydá licenciu. V prípade istých podozrení vo vzťahu k tranzitnej krajine, alebo ku konečnému používateľovi vyžiada si oficiálne stanovisko MZV, ktoré napriek tomu, že nie je formálne záväzné, je vždy rešpektované. V prípade potreby sa materiál posúva z úradníckej  až po politickú úroveň MZV (minister ZV alebo minister zahraničného obchodu).
Francúzsko
Kódex nie je súčasťou vnútroštátnej legislatívy, avšak jeho princípy boli uplatňované v praxi už pred prijatím Kódexu. Znenie jeho 8 kritérií sa do značnej miery inšpirovalo francúzskou praxou v tejto oblasti. MO pripravuje správu o exporte zbraní a predkladá ju Národnému zhromaždeniu. Správa je dostupná na internete.

Holandsko
Plne prijalo a implementovalo do svojej  legislatívy kritériá Kódexu a presadzuje ďalšie možnosti sprísnenia tohto režimu. Holandsko dáva svoju výročnú správu ostatným členským štátom, podobne ako zverejňuje svoju národnú výročnú správu o politike exportu zbraní. Na základe vykonaného prieskumu medzi podnikmi, ktoré obchodujú s vojenským materiálom, vydáva MH výročnú správu. Počínajúc rokom 2002 sa zavádza aj kontrola tranzitu vojenských dodávok. Súčasťou výročnej správy o exporte vojenského materiálu z Holandska sú tzv. “upozornenia o zamietnutí” (denial notifications), ktoré v rámci dobrovoľnej výmeny informácií medzi členmi EÚ obsahujú nielen popis dotyčných materiálov, ale tiež informácie o predpokladaných odberateľoch a konečných užívateľoch. Ďalej Holandsko prikladá informácie, ktoré umožňujú hlbšie nahliadnuť do motivácie Holandska pri vydaní zamietnutia dotyčnej žiadosti o dodávku vojenského materiálu. V tomto smere Holandsko bolo jednou z prvých krajín, ktoré začalo rozosielať upozornenia o zamietnutí exportu na dobrovoľnej báze. 

Írsko
MZV pravidelne vypracováva výročnú správu o vývoze konvenčných zbraní v súlade s operatívnym ustanovením Kódexu č. 8, ktorá nemusí byť predkladaná do parlamentu. Jeho kritériá sú zohľadnené pri posudzovaní všetkých žiadostí o povolenie vývozu vojenského materiálu. Zoznam položiek, ktoré podliehajú vývoznej kontrole, je obsiahnutý v nariadení a je súčasťou vnútroštátnej legislatívy. Základným prvkom spolupráce s ostatnými štátmi EÚ je cirkulácia oznámení o zamietnutí licencie (operatívne ustanovenie č. 3). Monitorovanie dodržiavania Kódexu je v kompetencii rezortov ministerstva pre podnikanie, obchod a zamestnanosť a MZV. Doposiaľ nebol vytvorený špeciálny medzirezortný orgán, resp. licenčná rada, ktorá by sa osobitne zaoberala žiadosťami o povolenie vývozu vojenského materiálu. V praxi na neformálnej báze kooperujú 3-4 odborní pracovníci ministerstva pre podnikanie, obchod a zamestnanosť a MZV.

Nemecko
V roku 1998 prijalo Pravidlá pre vývoz zbraní, čím bol vytvorený politický základ a definované morálne normy v oblasti exportu zbraní, sú totožné s princípmi a kritériami Kódexu. V roku 2000 bol prijatý Kontrolný zákon upravujúci kontrolu exportov citlivých tovarov, vrátane zbraní ( upravujúci aj tranzit). Nemecký spolkový snem každoročne prerokúva správu o vývoze zbraní. Správu vypracováva MH a predkladá ju spolková vláda. Je zverejňovaná na internete. Vydávaním povolení sa zaoberá Spolkový úrad pre vývoz podliehajúci MH.

Portugalsko
MO je splnomocnené povoľovať a kontrolovať výrobu a obchodovanie tovarov a technológií vojenského charakteru. Zároveň vypracováva výročnú správu, ktorá je prístupná na internete. Portugalská legislatíva neupravuje predkladanie výročných správ do parlamentu. MZV vydáva politickú správu o všetkých exportných operáciách. Každá žiadosť o vývoz zbraní je analyzovaná na kompatibilitu s Kódexom.
Rakúsko  
Ustanovenia Kódexu sa premietajú do zákonov aj bez výslovnej právnej základne. Predmetnú problematiku upravujú relevantné ustanovenia spolkového zákona o dovoze vývoze a transporte vojenského materiálu (1977), Zákon o vojenskom materiále (1977), Zákon o zahraničnom obchode. MH a práce je príslušné pre udeľovanie povolenia na export civilných zbraní. MV je príslušné pre udeľovanie povolení na vývoz vojenského materiálu. Výročná správa nie je partnerom EÚ sprístupnená, tak ako v prípade iných ČK v tlačenej alebo elektronickej podobe na internetovej stránke. Rakúska právna úprava formy sprístupnenia správy partnerom EÚ tak nezodpovedá štandardom štátov EÚ. Prostredníctvom ZÚ ju sprostredkuje na “national point of contact” v hostiteľskej krajine. Národná rada nemá nárok na poskytnutie správy alebo postúpenie správy sprostredkovanej 14 partnerom EÚ. Poslanci majú k dispozícii len možnosť interpelácie ministra vnútra. Minister vnútra môže prostredníctvom ministra ZV za účelom medzištátnej spolupráce  sprostredkovať GT OSN, WA a ostatným členským štátom prehľad dovozných povolení a vývozov vojenského materiálu.

Španielsko
Vzhľadom na to, že ide o záväzok čisto politický, nie je ako taký zahrnutý do vnútroštátnej legislatívy, avšak jeho princípy a kritériá sú zohľadnené v rámci iných legislatívnych dokumentov (Kráľovská vyhláška z r.1998 schvaľujúca nariadenie o zahraničnom obchode s vojenským materiálom a tovarom dvojakého použitia). Gestorom implementácie nariadenia je MH, pri ktorom je zriadená Medziministerská regulačná rada pre zahraničný obchod s vojenským materiálom a tovarom dvojakého použitia (MH, MZV, vojenské spravodajstvo, MO, MV, ministerstvo priemyslu a energetiky) a pracovná skupina (sekretariát LK v podmienkach SR). MH spracováva a publikuje štatistické údaje o exporte vojenských materiálov a tovaroch dvojakého použitia dvakrát ročne a prezentuje ich vo výbore Kongresu pre obranu. Sú zverejnené na internetovej stránke.

Švédsko
Princípy Kódexu sú zahrnuté vo viacerých zákonoch vnútroštátnej legislatívy. Národný inšpektorát strategických výrobkov (samostatná vládna inštitúcia) je poverený na vydávanie povolení na export vojenskej techniky, zároveň je zodpovedný za vypracovanie výročnej správy. Vláda každoročne pripravuje a predkladá výročnú správu o exporte konvenčných zbraní do parlamentu, ktorú potom sprístupňuje na internete. V roku 1994 bola v parlamente vytvorená Rada pre kontrolu exportu (10 poslancov zastupujúcich všetky parlamentné politické strany, vrátane zástupcov MZV, MO, Národného inšpektorátu strategických výrobkov). 

Taliansko
Kódex je súčasťou vykonávacieho predpisu (zákon z r.1990). Gestorom implementácie zákona o exporte zbraní a vojenského materiálu je MZV. Gestorom implementácie zákona o exporte  športových a loveckých zbraní je MV. Koordináciou a kontrolou pre obchod so zbraňami je poverený Medziministerský výbor pri predsedníctve vlády (MZV, MO, MZO, MV, MF). Výkonným orgánom je pracovná Konzultačná komisia pre vývoz, dovoz a tranzit vojenského materiálu (MZV menuje členov). Predseda vlády má povinnosť raz ročne informovať o obchode so zbraňami. Členmi licenčnej komisie sú zástupcovia MZV, MV, MZO a štátny colný orgán. Pri vývoze zbraní do nečlenských krajín NATO je požadovaný certifikát konečného používateľa. Medzinárodný dovozný certifikát je požadovaný aj od

členských krajín NATO. Zoznam licencií, ktoré udelilo MZV, je verejným dokumentom a je súčasťou výročnej správy predsedu vlády pred parlamentom. 

Veľká Británia
Vláda T. Blaira po roku 1997 pristúpila k definovaniu národných kritérií upravujúcich problematiku exportu konvenčných zbraní, ktoré boli uvedené formou vyhlásenia vlády v parlamente, a je v britskom právnom systéme nielen politicky záväzné, ale aj právne vymáhateľné. Správu spoločne vydáva MO, MZV a MH, redakčnú zodpovednosť nesie MZV. Správy sú predkladané do parlamentu na vedomie. Od  roku 2000 sú platné Konsolidované kritériá na udelenie licencie na export, ktoré vychádzajú z Kódexu a v prípade potreby ho dopĺňajú elementmi z národných kritérií. 

3. 	Implementácia Kódexu vo vybraných kandidátskych krajinách na vstup do EÚ

Bulharsko
Hlavnými orgánmi podieľajúcimi sa na implementácii Kódexu je Rada vlády pre export, ktorá stanovuje komu a za akých podmienok budú pridelené licencie  a Komisia, ktorá konsenzom dáva záverečné odsúhlasenie a kontroluje rozhodnutie Rady. Vo februári 2002 bol vo vláde prijatý návrh doplnenia Zákona o zahraničnoobchodnej činnosti so zbraňami, technológiami dvojakého použitia (aj v súvislosti s existenciou Kódexu). V najbližšom období sa očakáva schválenie novely tohto Zákona, avšak informácie o spôsobe “včlenenia” Kódexu do vnútroštátnej legislatívy nie sú k dispozícii. Výročnú správu o vývozoch konvenčných zbraní pripravuje Rada v spolupráci s Komisiou a ostatnými zainteresovanými rezortmi. Schvaľuje ju vláda. V pripravovanej novele sa uvažuje i o jej predkladaní parlamentu.

Estónsko
Zásady uvedené v Kódexe boli schválené vládnym uznesením a tiež zapracované do zákona o dovoze, vývoze a tranzite strategického tovaru, teda stali sa právne záväznými a vzťahuje sa na nich kontrola. Výročné správy sa zatiaľ nevypracúvajú, bude ich spracovávať MZV v spolupráci s MO a prerokúvať parlamentný výbor pre obranu. Ustanovenie Medzirezortnej komisie pre kontrolu vývozu, dovozu a tranzitu strategického tovaru (MZV - predseda, MO, MH, CR, národná polícia a bezpečnostná polícia) vrátane vnútroštátneho právneho rámca predstavujú mechanizmus kontroly, vhodný pre uplatňovanie Kódexu od okamihu vstupu Estónska do EÚ.

Lotyšsko
Na Kódex sa prihliada pri udeľovaní povolení v prípadoch reexportu konvenčných zbraní, na ktoré je zo zákona oprávnený medzirezortný Kontrolný výbor pre strategický tovar na čele so štátnym tajomníkom MZV. Výročné správy sa v zmysle Kódexu nevypracúvajú. 

Maďarsko
Maďarsko neprijímalo osobitné opatrenia na implementáciu Kódexu. Princípy a kritériá Kódexu sú uplatňované na základe vládnej vyhlášky z r. 1991. Koordinátorom kontroly exportu zbraní je MH, ktoré je gestorom Medzirezortného zbrojného operatívneho výboru, ( MV, MO, MZV, MF, spravodajské služby). Tento výbor najmenej raz ročne predkladá parlamentu správu o implementácii vyhlášky.

Poľsko
V decembri 2000 Poľsko schválilo zákon o kontrole exportu zbraní, ktorý má zapracované 4 politické kritériá  - dodržiavanie kontrolných režimov a ľudských práv, neohrozenie regionálnej stability, prevencia terorizmu a organizovaného zločinu. MZV má neformálne rozhodujúcu úlohu v procese rozhodovania o udeľovaní licencií na export vojenskej techniky, zbraní a materiálov dvojakého použitia. Formálnu zodpovednosť nesie MH, ktoré svoje právomoci uplatňuje v úzkej koordinácii a spolupráci s ďalšími zainteresovanými rezortmi ( MZV, MO, MV, Úrad ochrany štátu, Hlavný colný úrad, Štátna atómová agentúra). 

Rumunsko
Kódex nie je priamo implementovaný do rumunskej legislatívy, avšak ako KK Rumunsko rešpektuje jeho princípy a využíva Kódex ako nástroj pri udeľovaní licencií na vývoz zbraní, resp. ním argumentuje pri neudelení licencie. Najvyšším štátnym orgánom, ktorý je kompetentný vydávať povolenia na obchodovanie so strategickými výrobkami a licencie je Národná agentúra pre kontrolu strategického exportu a zákaz chemických zbraní (ANCESIAC), ktorá pracuje v štruktúre MZV a zamestnáva viac ako 50 pracovníkov rôznej špecializácie. Rumunsko zatiaľ nepripravilo výročnú správu o vývozoch konvenčných zbraní. Spolupráca rezortov a inštitúcií pri implementácii Kódexu sa realizuje na úrovni Medziministerského výboru, zloženého zo zástupcov (ANCESIAC - predseda, MZV, MO, MF, ministerstvo priemyslu, európskej integrácie, MV, informačnej služby, zahraničnej informačnej služby, Národnej komisie pre jadrový dozor). 

Slovinsko
Princípy a kritériá Kódexu sú čiastočne zahrnuté v Zákone o vývoze tovaru dvojakého použitia (2000). Zákon o kontrole štátnej hranice a Zákon o obrane definujú kompetencie štátnych orgánov pri kontrole a prevoze zbraní. MO zodpovedá za kontrolu vývozu vojenskej techniky a zabezpečuje jej evidenciu. Zároveň pripravuje na zasadnutie vlády pravidelnú ročnú správu o vývoze zbraní a vojenskej techniky, ktorá je následne postúpená relevantným medzinárodným organizáciám.

Turecko
Kódex nie je explicitne zakomponovaný do vnútroštátnej legislatívy, ale využívajú sa len jeho niektoré princípy a príslušná legislatíva sa na Kódex neodvoláva. V praxi tieto princípy využívajú všetky inštitúcie zapojené do systému kontroly vývozu zbraní. Za legislatívnu stránku kontroly vývozu zbraní je zodpovedné MO, ktoré je aj koordinátorom v celom procese. Parlament nevyžaduje predkladanie výročnej správy.

4. Implementácia Kódexu v podmienkach SR
Obchod so zbraňami, vojenským materiálom a tovarom dvojakého použitia je v SR vnímaný ako predmet politiky kontroly exportu, ktorá je integrálnou súčasťou agendy kontroly zbrojenia a odzbrojenia v rámci zahranično-politických aktivít SR. Kontrola exportu a jej efektívne uplatňovanie je významným prvkom prevencie vzniku krízových situácií ohrozujúcich medzinárodnú, ale i vnútroštátnu stabilitu a bezpečnosť. SR preto, okrem svojej účasti v globálnych odzbrojovacích aktivitách v rámci inštitucionalizovaných zoskupení (OSN, OBSE, OPCW - Organizácia pre zákaz chemických zbraní, akceptovanie a dodržiavanie politiky EÚ) a prostredníctvom globálnych medzinárodných dohovorov, pripisuje zásadný význam aj činnosti neformálnych multilaterálnych iniciatív a zoskupení pre kontrolu zbrojenia, zabránenie šírenia zbraní hromadného ničenia a nežiaducej akumulácii konvenčnej vojenskej techniky, kontrolných režimov. 

SR je zmluvnou stranou všetkých významných dohovorov v oblasti kontroly zbrojenia a odzbrojenia, vrátane Dohovoru o zákaze biologických zbraní (BWC), Dohovoru o zákaze chemických zbraní (CWC), Zmluvy o nešírení jadrových zbraní (NPT), Zmluvy o všeobecnom zákaze jadrových skúšok (CTBT), Dohovoru o určitých druhoch konvenčných zbraní (CCW), Dohovoru o zákaze protipechotných mín (tzv. Ottawský dohovor). V systéme kontrolných režimov exportu je SR členom Wassenaarskeho usporiadania (WA), Austrálskej skupiny (AG), Skupiny jadrových dodávateľov (NSG) a dobrovoľne dodržiava princípy Kontrolného režimu pre raketové technológie (MTCR). 

V rámci politiky kontroly exportu SR dodržiava zbrojné embargá BR OSN a uplatňuje tiež sankcie EÚ, ako aj jej Kódex správania sa štátov EÚ pri vývoze zbraní (SR sa spolu s ostatnými kandidátskymi krajinami na vstup do EÚ pripojila k dodržiavaniu princípov a kritérií Kódexu dňa 3. augusta 1998, okrem operatívnych ustanovení, ktoré sa vzťahujú len na členské krajiny EÚ). V nadväznosti na vyššie uvedené vybudovala SR svoj národný systém kontroly exportu s cieľom efektívnej aplikácie politiky kontroly exportu strategických položiek ako súčasti medzinárodného úsilia o zachovanie a mieru a bezpečnosti. 

Existujúci licenčný systém, ktorý je vytvorený na základe zákona č.179/1998 Z.z. o obchodovaní s vojenským materiálom z 15. mája 1998, poskytuje určitú možnosť aplikácie Kódexu. Jadro kontrolného systému exportu konvenčných zbraní a vojenského materiálu v SR predstavuje Licenčná komisia pre posudzovanie žiadostí o udelenie licencií na obchodovanie s vojenským materiálom, zbraňami, strelivom a výbušninami, ich časťami a súčasťami (ďalej len “Licenčná komisia”), ktorá posudzuje jednotlivé žiadosti o udelenie licencie na obchodovanie s vojenským materiálom a vyjadruje sa k návrhom na zrušenie, alebo odobratie licencie. Členmi Licenčnej komisie sú zástupcovia MH SR, MO SR, MV SR, MZV SR, Colného riaditeľstva SR a na posudzovaní žiadosti o licencie sa zúčastňuje aj spravodajská služba.

Vyjadrenia Licenčnej komisie, v súlade so zahraničnopolitickými, bezpečnostnými, hospodárskymi a obchodnými záujmami SR a jej medzinárodnými záväzkami (rezolúcie BR OSN, EÚ - spoločné pozície EÚ, kontrolné režimy exportu), rešpektujú a berú do úvahy zásady Kódexu. Stanovisko zástupcu MZV SR k posudzovaným žiadostiam o licenciu dané zahraničnopolitickými dôvodmi je pre Licenčnú komisiu záväzné. MH SR vydá licenciu k príslušnému obchodu (§ 16 zákona č.179/98 Z.z.) len na základe kladného a konsenzuálneho rozhodnutia Licenčnej komisie. Komisia pri posudzovaní jednotlivých prípadov zohľadňuje tiež kritéria Kódexu. Licencia obsahuje informácie, na základe ktorých príslušné colné orgány vedia jednoznačne špecifikovať druh vyvážaného/dovážaného vojenského materiálu a tak vykonať jeho kontrolu na hraniciach SR.  Vyviesť z územia SR alebo doviesť na územie SR vojenský materiál nie je možné bez predloženia platnej licencie príslušným colným orgánom SR.  
Na minuloročnej decembrovej schôdzi NR SR bola schválená tzv. malá novela zákona č. 179/1998 Z.z., ktorá rieši otázku aktívneho a pasívneho zušľachťovacieho styku. Pred prijatím nového colného zákona a tejto novely bolo možné doviezť a vyviezť vojenský materiál za účelom aktívneho, resp. pasívneho zušľachtenia (opráv, renovácie) bez vydania licencie. Po prijatí uvedenej novely sa na zušľachťovací styk (aktívny aj pasívny) vyžaduje licencia MH SR na obchodovanie s vojenským materiálom. 
V súčasnosti sa pripravuje tzv. veľká (komplexná) novela zákona č. 179/1998 Z.z., filozofiou a ambíciou ktorej je legislatívne upraviť, okrem iného, sprostredkovateľské aktivity pri obchodovaní s vojenským materiálom (tzv. brokering), príp. tranzit vojenského materiálu cez územie SR, a tiež v rámci možností špecifikovať kontrolu dodávok vojenského materiálu konečnému používateľovi po jej doručení (tzv. post-shipment verification).

5. Závery

Kódex správania sa EÚ pri vývoze zbraní je politickým dokumentom prijatým Radou EÚ v rámci Spoločnej zahraničnej a bezpečnostnej politiky EÚ. Kandidátske krajiny boli vyzvané pripojiť sa ku kritériám Kódexu bezprostredne po jeho prijatí. Očakáva sa od nich zohľadňovanie Kódex v plnom rozsahu. Európska komisia v Pravidelných správach o pripravenosti  SR na členstvo v únii z rokov 2000 a 2001 upozornila SR na potrebu venovať zvýšenú pozornosť dodržiavaniu kódexu pri exportoch do tretích krajín, jeho rešpektovania pri vývozoch do konfliktných zón, ako aj  zvýšenia úsilia pri zabezpečení implementácie jeho kritérií.

V rámci existujúceho systému kontroly exportu zbraní je nosným elementom pre aplikáciu Kódexu v podmienkach SR proces posudzovania a schvaľovania žiadostí o vývoz Licenčnou komisiou. V tejto súvislosti je pre efektívne implementovanie  kritérií Kódexu nevyhnutná súčinnosť pracovníkov príslušných rezortov (MH SR, MZV SR, MV SR, MO SR, CR SR) pri expertnom posudzovaní jednotlivých prípadov, najmä tých, kde ide o priame vývozy a re-exporty do rizikových oblastí. Tento mechanizmus umožňuje primeraným spôsobom zabezpečiť zohľadňovanie kritérií Kódexu, existuje však priestor na zlepšenie v nasledujúcich oblastiach: 

•	dobudovanie legislatívneho rámca pre kontrolu exportu zbraní (nebola vypracovaná vykonávacia vyhláška k zákonu č. 179/1998, právne nie sú pokryté sprostredkovateľské aktivity, neexistencia sankčného zákona),
•	zlepšenie systému komunikácie a spolupráce štátnej správy s výrobno-exportnými a obchodnými subjektami umožňujúceho poskytovať si vzájomne zásadné a aktuálne informácie nevyhnutné pre efektívnu činnosť licenčných úradníkov, colných orgánov a pod. na jednej strane a podnikateľskej sféry na strane druhej,
•	dôležitou je otázka transparentnosti v spojitosti s transferom zbraní. Súvisí s tým, okrem iného, medzinárodne zavedená prax predkladania výročných notifikácií do registra konvenčných zbraní OSN, do OBSE, Wassenaarskeho usporiadania a v budúcnosti tiež výročná správa podľa Kódexu (je potrebné analyzovať súlad so zákonom o ochrane utajovaných skutočností č. 241/2001 Z.z. pri poskytovaní údajov o obchode so zbraňami),
•	v procese posudzovania žiadostí o vývoz a aplikácii kritérií Kódexu na jednotlivé oblasti je pre Licenčnú komisiu nevyhnutné mať k dispozícii odborné stanoviská nielen zo zahraničnopolitického pohľadu, ale tiež vojensko-odborné a bezpečnostno-strategické posúdenie vyvážanej komodity a oblasti deklarovanej destinácie a jej okolia.